b'\n_START_ARTICLE_\nGlenfiddich\n_START_PARAGRAPH_\nGlenfiddich je \xc5\xa1kotski single malt viski, proizvod istoimenske destilarne, ki deluje v mestu Dufftown v Speysideu na \xc5\xa0kotskem.\n_START_SECTION_\nZgodovina destilarne\n_START_PARAGRAPH_\nDestilarno je leta 1886 ustanovil William Grant v dolini reke Fiddich, iz skovanke besed glen (dolina) in fiddich (jelen), pa sta destilarna in viski tudi dobila ime. Prvi viski so skuhali 25. decembra 1887._NEWLINE_Da bi se v \xc5\xa1estdesetih in sedemdesetih letih 20. stoletja izognili bankrotu, so v podjetju W. Grant & Sons za\xc4\x8deli z mo\xc4\x8dno reklamno kampanjo in dosegli, da je prepoznavnost tega viskija v svetu zelo narasla. Danes je Glenfiddich eden najbolje poznanih \xc5\xa1kotskih single malt viskijev na svetu in predstavlja kar 20\xc2\xa0% prodaje vseh viskijev te vrste. Prodajajo ga v ve\xc4\x8d kot 180 dr\xc5\xbeavah po svetu, ta uspeh pa gre pripisati dejstvu, da so v podjetju \xc5\xbee zgodaj ugotovili pomembnost brezcarinskih prodajaln pri \xc5\xa1irjenju svojih proizvodov in so bili prvo \xc5\xbeganjarsko podjetje, ki je svoje pija\xc4\x8de ponudilo v tovrstnih prodajalnah._NEWLINE_Sprva, leta 1957 so viski polnili v steklenice trikotne oblike, kasneje pa so v sklopu reklamne kampanje za\xc4\x8deli kot prvi na svetu steklenice pakirati v darilne \xc5\xa1katle._NEWLINE_Izvirnost podjetja se s tem ni kon\xc4\x8dala. \xc5\xbde v letu 1969 je postala destilarna Glenfiddich prva na \xc5\xa1kotskem, ki je svoja vrata odprla tudi obiskovalcem._NEWLINE_Glenfiddich je edini viski iz te regije, ki ga kuhajo, starajo in polnijo na istem mestu. Vodo za me\xc5\xa1anje dobivajo iz enega samega zajetja, izvira Robbie Dhu, viski pa starajo v hrastovih sodih, v katerih je prej le\xc5\xbeal sherry ali bourbon.'